**Wolt** on suomalainen vuonna 2014 perustettu teknologiayritys, joka välittää ruokaa kotiinkuljetuksena omalla verkkoalustallaan. Woltin mobiilisovelluksella tai verkkosivuilta asiakkaat voivat tilata ruokaa ja päivittäistavaroita alustan ravintola- ja kauppiaskumppaneilta ja joko noutaa tilauksen itse tai saada sen kotiinkuljetettuna. Vuoden 2020 aikana yritys laajensi kuljetukset ravintolaruoasta ruokakauppaostoksiin sekä muihin päivittäistavaroihin. Woltilla on lisäksi myös oma päivittäistavaroiden verkkokauppa, Wolt Market. Toukokuussa 2022 yhdysvaltalainen paikallisen verkkokaupan yhtiö DoorDash osti Woltin.

Wolt on perustettu Helsingissä, jossa sen pääkonttori toimii edelleen. Wolt toimii 23 maassa ja yli 300 kaupungissa, mukaan lukien Tampereella, Turussa, Tallinnassa, Tukholmassa, Vilnassa, Kööpenhaminassa, Prahassa, Brnossa, Bakussa, Tbilisissä, Ateenassa, Tokiossa ja Tel Avivissa. Marraskuussa 2022 Woltilla oli yli 70 000 kauppiaskumppania, 150 000 lähettikumppania, 20 miljoonaa rekisteröitynyttä käyttäjää sekä noin 7000 työntekijää.

Marraskuussa 2021 yhdysvaltalainen ruoan tilauspalvelu DoorDash ja Wolt kertoivat päässeensä sopimukseen, jossa DoorDash ostaa Woltin noin seitsemällä miljardilla eurolla. Kauppa toteutui toukokuussa 2022. Kauppahinta maksettiin DoorDashin osakkeilla, ja Woltista tuli DoorDashin omistama.

Ennen DoorDashiin yhdistymistä Wolt keräsi yhteensä 856 miljoonaa euroa rahoitusta. Sen sijoittajiin kuuluvat muun muassa ICONIQ Capital, Highland Europe, 83North, EQT Ventures, Inventure, Lifeline Ventures, Supercellin perustaja ja toimitusjohtaja Ilkka Paananen ja Nokian hallituksen entinen puheenjohtaja Risto Siilasmaa.

Kuljettajat
-----------

Wolt-ruokalähetti Helsingissä kesällä 2021.
Woltin lähetit eivät työskentele yhtiölle (lukuun ottamatta Saksaa) vaan toimivat itsenäisinä yrittäjinä, jotka voivat päättää milloin, missä ja kuinka paljon he työskentelevät. Yrittäjinä lähettien on itse maksettava laskuttamastaan palkkiosta kaikki työn sivukulut, kuten eläkemaksut, sosiaaliturvamaksut ja työvälinekulut. Heidän eläke- ja sairausajan turvansa hoidetaan Suomessa tyypillisesti YEL-vakuutuksen (yrittäjän eläketurva) kautta. Esimerkiksi autoa käytettäessä bensa-, vakuutus- ja muut kulut kuuluvat yrittäjän maksettavaksi, mutta ovat yrityksensä verotuksessa vähennyskelpoisia. Woltin mukaan noin kolmannes läheteistä on täysipäiväisiä. Noin neljännes on opiskelijoita. Maahanmuuttajia on huomattava osa esimerkiksi Helsingissä.

Lähteet
-------

1. 1 2  Tutki Wolt-kaupunkeja *Wolt*. Viitattu 2.11.2020.
2. ↑  Wolt Website, For Press *Wolt*.  Arkistoitu 20.1.2021. Viitattu 4.4.2021. (englanniksi)
3. ↑  Manthorpe, Rowland: Europe's hottest startups 2016: Helsinki *Wired UK*.  2.9.2016. Viitattu 4.5.2019. (englanniksi)
4. ↑  Sanna Pekkonen, Elina Lappalainen: Wolt avasi Helsinkiin oman verkkoruokakaupan – "Olemme tietenkin myös avoimia yhteistyömahdollisuuksille" *Kauppalehti*.  20.04.2020. Viitattu 02.11.2020.
5. ↑  Pirkko Tammilehto: Clas Ohlson kokeilee Wolt-yhteistyötä - pikkutavaraa kotiin ruokalähetin kyydissä *Kauppalehti*.  10.03.2020. Viitattu 02.11.2020.
6. ↑  Wolt: Wolt For Media *wolt.com*.  Arkistoitu 20.10.2020. Viitattu 02.11.2020.
7. ↑  Woltin ja Doordashin yrityskauppa sai viimeisen sinetin – Suomeen lupailluista verotuloista merkittävä osa jäänee saamatta *Yle Uutiset*.  1.6.2022. Viitattu 8.2.2023.
8. ↑  Startel–Bloomberg: Ruokalähettipalvelu Wolt keräsi pääomasijoittajilta 435 miljoonaa euroa – aikoo listautua pörssiin *Ilta-Sanomat*.  25.1.2021. Viitattu 8.2.2023.
9. ↑  Wolt – For Media *wolt.com*.  Arkistoitu 8.8.2019. Viitattu 3.12.2019.
10. ↑  Lukka, Teemu: Sijoittajilta 10 miljoonaa euroa Wolt-startupille *Helsingin Sanomat*.  16.4.2016. Viitattu 11.3.2017.
11. ↑  Voiko ruokalähetti muka tienata 4 000 e/kk? Järjestön laskelma paljastaa karun totuuden palkasta  18.11.2019. Iltalehti.fi.
12. ↑  Miten lähetin eläketurva, sairausvakuuttaminen ja työttömyysturva toimivat? Wolt Blog.